<classify> Waziri wa Nchi, Ofisi ya Rais, Tawala za Mikoa na Serikali za Mitaa TAMISEMI Seleman Jaffo ameviagiza vyombo vya ulinzi na usalama kuhakikisha vinatumia mbinu zozote za kisheria kuhakikisha kiasi cha Shilingi bilioni 2.2 za miradi mbalimbali ya Wilaya ya Nyanghwale, mkoani Geita zilizopotea zinapatikana.Fedha zinazodaiwa kufanyiwa ubadhirifu ni za miradi ya Lipa Kulingana na Matokeo EP4R, Ujenzi wa Ofisi ya Halmashauri ya Wilaya ya Nyanghwale, Mradi wa Maji na Ujenzi na Ukarabati wa Miundombinu ya Afya Wodi, Maabara na Nyumba za Kuhifadhia Maiti.Aidha, ameagiza kukamatwa kwa watumishi saba wanaohusihwa na ubadhirifu wa fedha na kuvitaka vyombo husika kuharakisha uchunguzi na watuhumiwa kupandishwa kizimbani kujibu mashtaka.Akizungumza wilayani Nyanghwale, mkoani Geita leo Alhamisi, Jaffo amesema, nimekuja mwenyewe hapa, lakini hata kama sijaenda site, lakini mwenendo wa Halmashauri hii hauniridhishi wa asilimia 100 kwani hata nilipokuwa Naibu Waziri, nilikuja hapa na tukakaa katika ukumbi huu na nikaahidi kutafuta fedha mjenge ofisi, lakini zimeliwa.Hata hivyo, amempongeza Mkurugenzi mpya wa wilaya hiyo, Mariam Chaulembo kwa kazi ambayo ameifanya hadi sasa na kusema angependa kupata wakurugenzi wengi kama yeye.Watumishi ambao Jaffo ameagiza kukamatwa ni pamoja na Carlos Gwamagobe ambaye alikuwa Mkurugenzi Mtendaji wa Halmashauri ya Wilaya ya Nyanghwale, Donatus Pangani Mweka Hazina, Godson Mbelwa Mhasibu na Gudala Kija Afisa Kilimo.Wengine ni Robert Machimu Cashier, Alfred Joseph Katibu wa Afya na Paul Zahoro ambaye ni Afisa Habari.Waziri amevitaka vyombo vya uchunguzi kuhakikisha vinaenda mbele zaidi katika uchunguzi wake na kwamba hata kama itagundulika walioshiriki kusababisha upotevu wa fedha hizo wamestaafu, kufukuzwa kazi, ama kuhama, waitwe na hatua za kisheria zichukuliwe dhidi yao huku akisisitiza, hata kama ni viongozi wa siasa wakikutwa wameshiriki nao washughulikiwe.Naye Mkuu wa Mkoa wa Geita, Mhandisi Robert Gabriel ameeleza kusikitishwa na tabia hiyo yenye kuchafua jina la mkoa huku akiahidi kutekeleza yote yaliyoelekezwa na Waziri.  <topic>: KITAIFA 